**Отговорности на кметове на общини за предприемане на превантивни мерки за предотвратяване на пожари в горските територии и земеделските земи и тяхното своевременно ликвидиране в област Пазарджик**

Отговорностите на кметовете на общини по защита на земеделските земи от пожари са регламентирани в Закона за опазване на селскостопанското имущество и Наредба № 8121з-968 от 10 декември 2014 г. за правилата и нормите за пожарна безопасност при извършване на дейности в земеделските земи, както следва:

1. Обявяват със заповед настъпването на «Восъчна зрялост» и определят мерки за осигуряване на пожарната безопасност.
2. Организират и провеждат мероприятия за:

* Навременно разгласяване и разясняване относно спазване на изискванията и противопожарните правила на Наредба № 8121з-968 от 10 декември 2014 г. за правилата и нормите за пожарна безопасност при извършване на дейности в земеделските земи сред населението, както и за повишаване на готовността му за предотвратяване и гасене на пожари;
* Организирането на "гасаческите групи" в житните масиви и своевременното им извозване до мястото на пожара и оборудването им с подръчни противопожарни уреди;
* Организират дейността на доброволните формирования по Закона за защита при бедствия като ги осигурят с необходимите уреди и определят сборния пункт при подаден сигнал за пожар.
* Изготвянето на план за действие при пожар или авария с налични сили и средства на населеното място, съгласуван с РС "ПБЗН";
* Денонощно дежурство на телефонен пост в кметството по време на кампанията;
* Осигуряване и обозначаване на подстъпите към естествените и изкуствените водоизточници в населените места .
* Поставяне на предупредителни и забранителни табели покрай посевите през периода от восъчна зрялост до прибиране на реколтата, съгласно Наредба РД-07/8 от 2008 г. за минималните изисквания за знаци и сигнали за безопасност и/или здраве при работа;
* Представяне ежегодно до края на месец април на схема с разположението на житните масиви по кметства и с нанесените пътища за придвижване на противопожарна техника и разположение на водоизточниците в РС "ПБЗН".
* Предприемане на незабавни действия за изпълнение на пожарозащитни ивици край гробищни паркове, сметища, жилищни и стопански постройки, граничещи с горски и полски територии с ширина не по-малко от 6 м.

1. Организират и ръководят полската охрана, издирват нарушителите, налагат административни наказания и вземат мерки за възстановяване на вредите.

Отговорностите на кметовете на общини по защита на горските територии от пожари са регламентирани в Закона за горите и Наредба № 8 от 11.05.2012 г. за условията и реда за защита на горските територии от пожари, както следва:

1. Съвместно с представители на ДГС и ДЛС да провеждат инструктажи на пастирите с цел недопускане на пожари.
2. Да организират, координират и провеждат съгласувано с РС ПБЗН и РДГ мерките и мероприятията за пожарна безопасност по границите на населените места и в горските територии - собственост на общината или предоставени им за управление;
3. Да предприемат на действия по изпълнението на предвидените противопожарни мероприятия в горите, които са общинска собственост.
4. Да почистват от сухи треви, дървени отпадъци и други горими материали канавките и сервитутните ивици покрай общинските пътища.
5. Да организират своевременното откриване на пожари в горските територии, създават организация и участват в тяхното гасене.
6. В срок до седем работни дни да въвеждат информация за възникналите пожари в горските територии общинска собственост в системата с база данни за пожарите в горските територии на Изпълнителна агенция по горите.
7. Да оказват съдействие на служителите на ГДПБЗН, ИАГ, ДП по чл. 163 ЗГ, както и териториалните им поделения и МОСВ, при осъществяването на техните функции, определени с Наредбата за условията и реда за защита на горските територии от пожари;
8. Да информират местното население за задълженията и мерките по защитата на горските територии от пожари и го оповестяват своевременно при възникването на горски пожар.
9. След обявяване на пожароопасния сезон от Министъра на земеделието и горите на Република България, кметовете и кметските наместници по населени места в общината организират гасачески групи и изготвят списъци, които съдържат:

* Численост на гасаческата група - мъже с добро здравословно състояние и постоянно живеещи в населеното място;
* Видове пожарогасителни съоръжения и материали ползвани от гасаческата група. Местонахождение и отговорник;
* Превозни средства за транспортиране до местопроизшествието и друга техника (трактори с плуг, водоноски);
* Начин на оповестяване;
* Време и място на събиране.

Копие на списъците се изпраща в РС "ПБЗН".

1. Представител от общината и РС "ПБЗН" инструктират гасаческите групи, във връзка със спазването на изискванията по техника на безопасност по отношение на дейността им.
2. Гасаческата група се събира от кмета, кметския наместник на населеното място или от упълномощено от него лице и се транспортира до мястото на пожара.
3. Проверка на готовността на гасаческата група могат да правят служителите от РС "ПБЗН" съвместно с кметовете или кметските наместници на съответното населено място.
4. Вместо "гасачески групи" за подпомагане на РС "ПБЗН" могат да се използват "доброволни формирования" за гасене на пожар в горските територии създадени по реда на ЗЗБ;

Основните противопожарни правила за недопускане на пожари в горските територии и земеделските земи са:

* Да не се пали огън на открито във ветровито време. Това е предпоставка за пренасяне на големи разстояния на запалени частици и може да доведе до бързо разпространение на пожара с обхващане на значителни площи от огъня;
* Разчистването на сухи клони и отпадъци в горски участъци трябва да става чрез извозването им на определените за това места. Забранено е унищожаването им на място чрез изгаряне;
* Не трябва да се пали огън в гората, освен на специално обезопасените и обозначени за това места;
* Да не се изхвърлят стъклени бутилки, защото дефекти по тях могат да имат ефекта на лупа, което да доведе до запалване на сухи треви и растителни остатъци;
* Забранено е изхвърлянето на неизгасени кибритени клечки и фасове в горима и леснозапалима среда;
* Всички моторни превозни средства, които навлизат в горите, трябва да са технически изправни, с изпускателна уредба, недопускаща отделянето или изхвърлянето на искри;
* Да не се пали огън в близост и под клоните на дърветата;
* За да се предотвратят пожари, предизвикани от късо съединение на далекопроводите, под тях трябва да се оформят просеки в горите, които да се поддържат свободни и чисти от суха растителност
* Да не се пали огън до паркирани автомобили, както и в близост до бензиностанции и газостанции, складове за леснозапалими и горими течности;
* Запаленият в сухи треви и стърнища огън лесно може да обхване намиращи се в съседство трайни насаждения, стопански сгради, вилни и жилищни постройки, горски фонд;
* За недопускане на самозапалване прясното сено е необходимо да се складира на купи само след като изсъхне напълно;
* Стопаните на земеделски земи, физическите и юридическите лица, имащи пряко и косвено отношение към жътвената кампания са отговорни за недопускането на пожари по време на кампанията по прибиране на селскостопанската продукция;
* Висока бдителност по отношение на мерките за пожарна безопасност трябва да се проявява от пастири, козари, пчелари, ловци, туристи, собственици на вилни и земеделски имоти;
* Абсолютно е забранено паленето на стърнища;
* Задължително е разораването на бразди, които да спрат евентуален огън;
* Да не се допуска паркиране и ремонтиране на земеделска и транспортна техника в близост до узрели култури;
* Да не се допуска тютюнопушене в посевите, площадките за зърно, складовете за фураж, до вече ожънати масиви и в близост до тях;
* За работа в узрели зърнени масиви да се допуска само изправна земеделска, транспортна и друга техника, оборудвана с пожарогасители и монтирани искрогасители на изпускателните тръби;
* При движение на земеделска и транспортна техника, не трябва да се допуска буксуване и допир на ауспуха до суха растителност;
* Да се сигнализират съответните държавни органи при нарушение на правилата за пожарна безопасност от физически и юридически лица, работещи в близост до посеви, площадки за съхранение на зърно и складове за фураж;
* При пожар незабавно да се подава сигнал на тел. 112.